CELEX: 32021D1037
Language: bg
Date: 2021-06-16 00:00:00
Title: Решение за изпълнение (ЕС) 2021/1037 на Комисията от 16 юни 2021 година относно искането за регистрация на европейската гражданска инициатива под надслов „Да се забранят рекламата и спонсорството, свързани с изкопаеми горива“ съгласно Регламент (ЕС) 2019/788 на Европейския парламент и на Съвета (само текстът на английски език е автентичен)

25.6.2021   
               
               
                  BG
               
               
                  Официален вестник на Европейския съюз
               
               
                  L 226/36
               
            
         РЕШЕНИЕ ЗА ИЗПЪЛНЕНИЕ (ЕС) 2021/1037 НА КОМИСИЯТА
         от 16 юни 2021 година
         относно искането за регистрация на европейската гражданска инициатива под надслов „Да се забранят рекламата и спонсорството, свързани с изкопаеми горива“ съгласно Регламент (ЕС) 2019/788 на Европейския парламент и на Съвета
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6, параграфи 2 и 3 от него,
         като има предвид, че:
         
                     (1)
                  
                  
                     На 22 април 2021 г. в Комисията беше подадено искане за регистрация на европейската гражданска инициатива под надслов „Да се забранят рекламата и спонсорството, свързани с изкопаеми горива“.
                  
               
                     (2)
                  
                  
                     Целите на инициативата са формулирани по следния начин: „Призоваваме Европейската комисия да предложи законодателен акт на ЕС, с който: се забраняват рекламите за изкопаеми горива и за въздушен, шосеен и воден транспорт (различен от транспортните услуги от общ икономически интерес), захранван с изкопаеми горива; се забраняват рекламите от всякакви предприятия, осъществяващи дейност на пазара на изкопаеми горива, по-специално добив, рафиниране, доставка, разпространение или продажба на изкопаеми горива; се забранява спонсорството от предприятия, определени в точка 2 по-горе, или чрез използването на търговски марки или търговски наименования, използвани за изкопаеми горива. Този законодателен акт попада в сферата на компетентност на ЕС, тъй като ще се състои от регламент за вътрешния пазар, насочен към подобряване на защитата на потребителите и към високо равнище на защита на общественото здраве и околната среда. Всъщност това законодателство би повишило обществената осведоменост относно продуктите и технологиите, които са причина за изменението на климата и за други вреди на околната среда и здравето. Така то ще преследва цели, които са предвидени в политиките на ЕС в областта на околната среда и защитата на потребителите, чрез хармонизиране на правилата относно рекламите и спонсорството, свързани с изкопаеми горива. Това попада в обхвата на споделената компетентност, включваща(вж. член 4 от ДФЕС) вътрешния пазар, околната среда, защитата на потребителите.“
                  
               
                     (3)
                  
                  
                     Допълнителни подробности относно предмета, целите и контекста на предложената гражданска инициатива са изложени в приложение. По-специално в него се пояснява, че съответните продукти от изкопаеми горива включват нефт, газ от изкопаеми горива и въглища. В него допълнително се пояснява обхватът на предлаганата/поисканата забрана, която според организаторите следва да се отнася за всяко популяризиране или рекламиране, пряко или непряко, както и за всяко безплатно или промоционално разпространение на изкопаеми горива или за всякакъв тип отношения на спонсорство; забраната следва да се прилага както офлайн, така и онлайн, и да обхваща рекламата и спонсорството, особено в контекста на спорта, образованието, науката, обществените мероприятия и медийните прояви на трети страни. Накрая, в приложението се обясняват причините за инициативата, както следва: 1) „Изкопаемите горива задълбочават климатичната криза и не трябва да бъдат рекламирани“, 2) „Изкопаемите горива породиха криза за общественото здраве и не трябва да бъдат рекламирани“, 3) „Дружествата за изкопаеми горива заблуждават потребителите, а за някои от тях е установено, че нарушават рекламните насоки“, и 4) „Спонсорството, свързано с изкопаеми горива, се използва за политически достъп“.
                  
               
                     (4)
                  
                  
                     Групата на организаторите представи и проект на правен акт, озаглавен „„Да се забранят рекламата и спонсорството, свързани с изкопаеми горива: Директива относно ЕКИ“. Обхватът на проекта на правен акт е „рекламата на продукти от изкопаеми горива, на предприятията, работещи с изкопаеми горива, и тяхното популяризиране: а) в пресата и други печатни издания; б) във всички форми на аудиовизуални търговски съобщения; в) при радиопредаване; г) в услугите на информационното общество; и д) чрез спонсорство, свързано с изкопаеми горива, включително разпространение без заплащане или с отстъпка на продукти от изкопаеми горива.“
                  
               
                     (5)
                  
                  
                     Доколкото инициативата има за цел опазване, защита и подобряване на качеството на околната среда, защита на човешкото здраве, както и разумно и рационално използване на природните ресурси, Комисията има правомощието да представи предложение за правен акт въз основа на член 192 от Договора.
                  
               
                     (6)
                  
                  
                     Доколкото съществуват различия между националните правила, които създават пречки пред търговията и възпрепятстват основните свободи и по този начин оказват пряко въздействие върху функционирането на вътрешния пазар или водят до значителни нарушения на конкуренцията, Комисията има правомощието да представи предложение за правен акт за сближаване на разпоредбите, установени в законови, подзаконови и административни актове на държавите членки, които имат за предмет създаването и функционирането на вътрешния пазар въз основа на член 114 от Договора.
                  
               
                     (7)
                  
                  
                     С оглед на това нито една от частите на инициативата не попада явно извън обхвата на правомощията на Комисията да представи предложение за правен акт на Съюза за целите на прилагането на Договорите.
                  
               
                     (8)
                  
                  
                     Това заключение не засяга оценката на това дали конкретните фактически и материалноправни условия, необходими , за да може Комисията да действа, включително пропорционалността и съвместимостта с основните права, ще бъдат изпълнени в този случай.
                  
               
                     (9)
                  
                  
                     Групата на организаторите е предоставила подходящи доказателства, че тя отговаря на изискванията, установени в член 5, параграфи 1 и 2 от Регламент (ЕС) 2019/788, и е посочила лицата за контакт в съответствие с член 5, параграф 3, първа алинея от този регламент.
                  
               
                     (10)
                  
                  
                     Инициативата не представлява явна злоупотреба с право, не е явно несериозна или злонамерена, нито е в явно противоречие с ценностите на Съюза, установени в член 2 от Договора за Европейския съюз, и правата, залегнали в Хартата на основните права на Европейския съюз.
                  
               
                     (11)
                  
                  
                     Поради това инициативата под надслов „„Да се забранят рекламата и спонсорството, свързани с изкопаеми горива“ следва да бъде регистрирана,
                  
               ПРИЕ НАСТОЯЩОТО РЕШЕНИЕ:
         
            Член 1
            Европейската гражданска инициатива под надслов „Да се забранят рекламата и спонсорството, свързани с изкопаеми горива“ се регистрира.
         
         
            Член 2
            Адресат на настоящото решение е групата на организаторите на европейската гражданска инициатива под надслов „Да се забранят рекламата и спонсорството, свързани с изкопаеми горива“, представлявана от г-жа Silvia PASTORELLI и г-жа Sílvia DÍAZ PÉREZ в качеството им на лица за контакт.
         
         
            Съставено в Брюксел на 16 юни 2021 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  ОВ L 130, 17.5.2019 г., стр. 55.